Brétemas: Vice presidente de Vigo\nVice presidente de Vigo\n«Unha experiencia absolutamente fantástica.»\nMarcadores: Eventos, Vigo\nposted by Brétemas at 14.9.08\nVisto como lle vai a o celta, non e de extrañar k a xente de vigo vexa outros deportes+\nAlguén se lembra da frase "NAVALLADA NA TERRA" asinada polo BNG e adláteres (lusistas, extremistas radicales e demais animais) nos anos 80 cando a maioría de nos queríamos a Autovia Vigo-Pontevedra-Santiago-La Coruña??\nPois iso ... os do Bloque nunca foron lóxicos o consecuentes ... En canto poden subirse o carro da boa vida xa non se acordan dos principios ...\nO post ten moita coña. Pero, recoñecendo que son santista a tope, non lle vexo moita profundidade a estas críticas ao Paceboat.\nÉ verdade que o ciclismo é un deporte máis ecolóxico, pero os niveis de contaminación que xera, no seu conxunto, son desprezábeis comparados cun día normal de tráfico rodado na Avenida de Madrid. Pero ás veces semella que o que molesta é o rollo clasista do paceboat (posto que este tamén é un deporte de ricos). E dende esa perspectiva, todas as promocións turísticas teñen os seus inputs, e quizais non haxa que dramatizar tanto. :)\nMaruxa, ¿principios? k e iso.A eskerda moito criticar a dereita e logo viven como burgueses, roupas caras, bos autos,boas casas,bos soldos e pouco traballo.Po lo menos os apuntados a o carro da politica k e o k eu vexo.\nMarcos Andión said...\nCesare: semella que o asunto non vai de ecoloxismo senón de trapalladas. Lémbrome dun comentario de Manuel Vicent, en El País, a propósito daquela escandalera que se montara porque Felipe González subira ao iate de Franco (xa nin me lembro de como se chamaba;, ah, si, o Azor). Dicía Vicent que os que nunca tiveran iate era normal que quixeran embarcar nun deles, e que era de pailáns criticar o feito. O que non lle podía perdoar a González era que embarcase con traxe de alpaca e zapatos de tafilete.\nA indumentaria do "vice-presidente" (ascendido de tenente) é do máis revelador: garabata e tonos pastel, ao xeito do máis puro "pijismo" sobrevido.\nFascinante, o que algúns teñen que facer para sairen nas "afotos".\nMoi bo o post. Non ten comentario porque non fai falta. A foto e a referencia falan por si mesmas.\nMoi bo tamén o comentario de Marcos Andión. Fascinante, en efecto.\nInputs, di Cesare? Será unha brincadeira, non?\nO que eu digo: política hortera de pijos novos ricos. Iso é o que fai Santi Domínguez.\n... e namentres o Berbés caíndose a cachos.\nDe calquera maneira, recoñezamos unha cousa: cando foi a precampaña electoral, a Domínguez Olveira criticábanlle o vestiario por hortera, dada a composición de cores e raias; non se sabía vestir, disque. Agora, seica resulta demasiado finolis. Disque Vigo é cidade complicada, pero a teor do que leo o tenente de alcade débeo ter especialmente difícil para comunicar cos seus signos externos.\nPor outra banda: teño lido que este presunto novo rico fai vacación nunha caravana. Confirmen ou desmintan, por favor, que tampouco non quedará de máis. Aínda a crítica terá outro matiz, dío un que non entende nada de powersboats.\nLugués: o tenente Domínguez viste agora máis hortera cá nunca. A iso se refire Marcos Andión coa afortunada expresión de "pijo sobrevido". Ou sexa, de "finolis", nada: powerhortera, con ou sen caravana. En calquera caso, cada un viste como quere e/ou como pode: o mal é cando, co diñeiro dos contribuíntes paga unha foto tan lamentable como a que ilustra o post.\nFilliño, de powerboats só entenden un fato de enterados, pero enterados enterados... bueno, e Santi.\nE Karpin, que opina?\nRecoñecerei que me fallou o tino, un tanto ofuscado seguramente polo do valor hermenéutico da vestimenta: en efecto, a combinación cremática (sic) do vestiario fotografado non resulta tampouco do meu gusto, por moito que sexa bastante apreciador dos tons pastel. Aínda que, en realidade, prefiro os traxes de Canali (seguramente ben por riba dos oitocentos euros en Garisom, rúa de Xoán Montes, Lugo), desde o meu case inevitable mirar e non tocar.\nXa que estamos, arrisco outra confidencia: a min, moito me había gustar pilotar un momento o couso ese. De feito, se a ocupación (temporal, desde logo) dun cargo público mo puxese ao alcance -iso, ou algunha vez o aloxamento en hotel de cinco estrelas-, asegúrolles que tentaría gozalo sen escrúpulo nin mala conciencia, aínda contando coa parece que inevitable picota; á fin e ao cabo, pódelle pasar a calquera en caso semellante, a calquera, diría eu.\nAgradezo o ton de quen responde, que non sempre todos me teñen dispensado por aquí; aínda que ao da caravana (tena ou aluga chalé en agosto pola ría de Arousa?) se lle confira tan escasa importancia logo de que a aura novo rico, pijo novo quedase ao longo deste fío tan indeleblemente establecida. De calquera maneira, en efecto cadaquén viste como quere, aínda asumindo o risco da catalogación deducida, e o importante é se abusa do cargo en beneficio propio; con franqueza: nin a foto, nin o texto que a acompaña nin a presumible implicación municipal no evento -que non coñezo, esa é a verdade- parece levar a tal inferencia segura.\nPero vostedes saberán. Por outra banda, o personaxe non me é nin simpático nin antipático, saiba ou non de powercousos.\nSantiDominguez é o de menos... o peor somos os cidadáns que llo consentimos coma papanatas.\nA Estación Marítima (a vella, a de sempre) convertida en terraza VIP para os da P1 mentres leva 20 anos pechada para tódolos vigueses!\n300.000 €uros para publicitar as motos de auga para pijos de toda condición que levarán o ruído ás praias da Ría.\n¿Que podíamos agardar dun pailán que leva zapatilla usadas a Bruxelas para atufar a Universiada mentras alterna cos fórula 1 de Maiami AntiBeach?\nBrétemas como sigas metendo mási publicidade no teu Blog vaste facer d'ouro e non sei se rematarás mercando unha ZAPATILLA!\nPor certo, atopei o artigo de Vicent en El País. Como citara de memória cometín algúns erros que non desvirtúan o fondo do asunto. Vicent cita ós "pobres" e non fala de "terno" de alpaca nin de zapatos de "tafilete", pero tanto ten. Foi escrito no 1985 e a miña memória da para o que da.\nPor se vos interesa, aquí pódese ler o de Vicent.\nO problema, señor Lugués, é comportarse como un novo rico hortera en relación aos gastos e subvencións do Concello. E disto hai probas dabondo elocuentes no caso de Santi Domínguez. A solidariedade caravaneira non debería omnubilar o sentido da crítica política. Dito sexa sen molestar.\nConfírmase, logo, que fai vacación en caravana? Será, logo, home de gustos sinxelos (poñan zafio se gustan), ora zapatilleiro atufador ora horterizante (por imitativo?) no vestiario? Non é malo ir concretando, xa que a variedade de mensaxes non aclarará seguramente a non vigueses (si a calquera olívico?) perfil e alcance da mencionada crítica política.\nSobre a última mensaxe: a teor do descargo final seica debo entender algún tipo de alusión persoal; o que teñen as alusións é que seguramente as entende quen as formula e non necesariamente o auditorio. Pasa como coa crítica baseada en elocuentes probas que non se formulan.\nNon sei se debo supoñer que, dando traballo de máis, resulta máis expeditivo suxerir obnubilacións. Pero disimulen e fagan coma quen non: dado que falan con tanta e case unánime seguridade, deben ter tan claras as evidencias que será impertinente molestia informar un forasteiro.\nAsí é que non os estorbo máis.\nNon o entendo ben, pero non se faga o ofendido que ninguén quixo ofendelo. Mais é libre.\nEn absoluto me sinto ofendido, aínda que o verbo omnubilar aparenta que me ía dirixido; e, en tal caso, o suxeito pasivo non parece que deba sentirse afagado. Por outra banda, quen non entende son eu: é Domínguez Olveira un patán, desclasado, desbaldidor?; só denuncia aspiracións no vestiario ou ademais estafa prevaricando?; onde diantres -concreta e fidedignamente- radica a clave de consideralo "un novo rico hortera"? Expresión que, sen menoscabo de corrección, parece subscribible pola grande maioría dos que aquí postean.\nTampouco non entendo por que se outorga que eu sexa suxeito libre, pero obviamente tanto ten. Descúlpeseme gastar unha mensaxe para case nada, e tamén non perseverar no propósito expreso; non se repetirá.\nEstá ben iso de perseverar porque é un xeito de recoñecer ao personaxe do traxe hortera. Pero como te empeñas en saber se detrais do traxe hai algo máis, vouche contar algo. Santiago Domínguez Olveira foi o candidato á alcaldía do BNG nas últimas eleccións locais. A súa campaña eleitoral foi contratada (?) a unha empresa chamada Anónimo Publicidad. Foi unha campaña modelo "en mi casa no hay miseria", cun despregue descoñecido de medios /especialmente de carpas, globos, etc... noviños do trinque). Ata aí nada que sospeitar ¿non si?. Pero camiñemos un pouco para atrás e un pouco cara diante. Para atrais: a tal empresa foi contratada por cantidades cercanas aos cincocentos millóns de pesetas a base de contratos de menor contía e con evidente ilegal fraccionamento de contrato pola alcaldía de Vigo ao fronte da cal estaba Lois Pérez Castrillo (alguén o lembra?): isto non é un rumor son datos comprobables, publicados e nunca desmentidos.\nPero, vaiamos un pouco para adiante das eleccións, con Santi no bi-goberno: alehop! Anónimo publicidade volve a ser reiteradamente e millonariamente contratada a base do mesmo fraudulento sistema polo noso primeiro tenente de alcalde dende, especialmente, a propia tenencia e as concellerías de cultura, turismo e deportes. Mira ti por onde que os picos de contratación danse cos "grandes eventos": volta ciclista e España, Universiada...\nVaia tomando nota do noso espabilado pailán, porque a muller do César ademais de honesta ten que parecelo. E que ocorre nisto da Powerboat? primeiro, págase a este circo, só por vir, posiblemente unha cantidade que rondará os 300.000 euros. A isto debemos engadirlle a xenerosa publicidade contratada pola tenencia para o evento e que, novamente, contrátase, sen procedemento público previo ás empresas "amigas". Se nos poñemos a sumar, vainos dar que a foto hortera molesta menos polo traxe hortera e de pijo sobrevenido de Santi que polo que realmente lle doe aos nosos sufridos petos... e aos nosos reventados ouvidos despois de ter que aturar toda unha fin de semana, de cabo a rabo de Vigo, o ruido insoportable dos euros queimándose na nosa delicada e maltratada ría. Dito isto, a verdade é que me importa ben pouco se Santi veranea en caravana ou se dorme nunha palleira.\nEifonso: celebro a forma da súa comunicación, por distinta a aqueloutra de infausta lembranza; acredita con sobranza ata que punto se pode ser incisivo sen faltar ao respecto. E entendo que me merece unha resposta, contrariando de novo o propósito expreso inicialmente.\nVostede alude unha vez máis a certos contratos de propaganda e publicidade contraídos por partes do goberno municipal vigués en diversos e en xeral recentes momentos da vida política local. Son, en efecto, cantidades altas que se sitúan claramente por riba do que a lei autorizaba e autoriza como límite para a contratación directa (teño entendido que algo así coma mil douscentos euros antes e mil oitocentos desde non sei que momento deste mesmo ano); de ser exactos os datos que vostede achega, trataríase dunha actuación claramente fraudulenta e evidentemente reprobable. Que conste: en ningún momento suxiro que minta, puntualizo que non coñezo os casos; e a ausencia de desmentido tampouco non constitúe elemento probatorio.\nDe feito, estou perfectamente disposto a crer que os políticos aludidos autorizasen ou permitisen tales prácticas (déixenseme usar os dous verbos, dado que a alternativa non é trivial, aínda que me absterei de entrar no caso agora). Para desgraza, é actuación relativamente corrente, que pode responder a motivos diversos: confianza contrastada no traballo e resultados dunha determinada empresa; desexo de acurtar prazos; designio de favorecer a un particular por motivos particulares, radiquen eses en afinidade, proximidade ou suborno. Permítaseme de novo matizar posibilidades, dado que, sendo sempre a actuación moralmente prevaricatoria, non son as causas igualmente inmorais; tema que nos podería levar a outro debate.\nAta un punto coma este quería conducir eu a cuestión anteriormente, aínda que resulte difícil de crer polo contido da primeira mensaxe: o comportamento descrito (seica en absoluto exclusivo dos políticos aludidos) debe ser denunciado e, en definitiva, erradicado da xestión pública; pero a expresión novo rico leva canda ela, inevitablemente, un notorio tufo a cartos, a cartos de recente adquisición que aquí só se podería dar -parece- usando o cargo público desempeñado e supoño que abusando del. As metáforas teñen valor diverso, pero en determinadas circunstancias a derivación semántica pode resultar inevitable ou, polo menos, deixa a sospeita de que foi voluntariamente favorecida polo (s) usuario(s) de tal e concreto recurso literario; non negarán, precisamente vostedes, o dereito á sospeita.\nE, mire, non. Obviamente, acepto que se critique o investimento nos powercousos (iso si, con argumentos extrafotográficos), aínda conservando a idea de que pode ser rendible en termos turísticos, de promoción ou imaxe da cidade (pode, digo, a douscentos kms. tales cousas non se ven ben). Pero a falta doutros casos onde o indicio revista consistencia, máis aló de Anónimo Publicidad, o que non vou aceptar eu polas boas é que o señor Domínguez Olveira trafique inequivocamente con adxudicacións e recursos en troques de cartos ou favores políticos. Se vostedes lle chamasen corrupto, eu non tería sacado nunca o tema da caravana (por certo: ¿tena ou non a ten?), que en efecto resulta irrelevante para xulgar a súa acción política pero igual compensa un pouco a suxestión millonaria; se vostedes achegasen -xunto, despois ou máis alá do indicio- argumento indiscutiblemente probatorio de acción destinada á consecución dun ilegal e repugnante beneficio persoal, as miñas intervencións (escasas por certo, normalmente abstéñome) levarían desde logo outro nesgo.\nDetalles coma este foron os que me levaron a deixar de ler Vigoblog: sen menoscabo do seu innegable mérito e interese, da necesidade indiscutible dun órgano de crítica e fiscalización cidadá semellante, con sa envexa como lucense, resultábame francamente incómodo polo excesivo do ton e a imputación, con grande acento e énfase(tendo en conta presumible implantación social e porcentaxe de votos) posto sempre nunha determinada forza política, que desde logo é a que eu apoio aínda que non sexa sempre, nin incondicionalmente nin falta que lle fai.\nNon se me moleste, Eifonso, isto nin crítica é, só convicción por experiencia: cando no seu blog se suxeriu a actual fórmula ferrolá como alternativa desexable eu encontrei confirmación de indicios. Por suposto, están no seu dereito e a miña defección como lector tampouco non é perda notable.\nReitero o agrado polo seu novo ton. Cando en vez de especiar en exceso se potencian os sabores naturais, a cociña resulta máis suxestiva e interesante; polo menos para min, que con isto lembro certo argumento seu doutra vez. Reciba un saúdo, sen retóricas.\nEngado certo detalle menor: o traxe non está mal, o que o mata é a camisa; e non vexo garavata. Paréceme que abusan, e iso que, como digo, eu nin moito fu nin moito fa.\nEu non lle podo ser máis claro, señor Lugués. Dixen que:\nO problema é comportarse como un novo rico hortera en relación aos gastos e subvencións do Concello. E disto hai probas dabondo elocuentes no caso de Santi Domínguez.\nEu non son cínico -agás recurso literario que esixa o guión-, e sen dúbida a vostede moléstalle e a min paréceme ben, discúlpeme, que lle moleste. O seu comentario último ten como único obxectivo o intento de descalificación, adubiado de supostas amables frases nas que imparte indulxencias sobre intervencións miñas anteriores, na esperanza de que algún lector non as recorde e poida apuntarse acriticamente ao seu carro (pode poñer caravana, se tal). O seu comentario vai exclusivamente dirixido a quen non seguise os meus neste blog ou non lése Vigoblog con certa asiduidade. Deixa cair conscientemente falsedades perfectamente comprobables, pero que sabe que ningún lector preguiceiro comprobará: para "desmontar" as informacións, denuncias e críticas que dende VB se realizan, afirma tan tranquilo que o obxecto delas no noso blog é exclusivamente un partido político, precisamente o que vostede defende. Iso só demostra que non é certo que vostede deixase de lér Vigoblog por esta razón, senon que, ou ben nunca o léu, ou ben que o léu demasiado e parecémoslle molestos para a defensa dos seus particulares intereses.\nA retoriquiña do seu último texto non pode ocultar a obviedade de que Anónimo publicidad se contrata de forma millonaria, sen concorrencia e con fraccionamento de contrato polas concellerías do BNG antes e xusto despois de ser a empresa encargada de desenvolver unha carísima campaña eleitoral do BNG vigués encabezada polo teniente Domínguez. E vostede atopa varias razóns respectables para facelo así: é a súa obriga, pero nonos pida aos demais un acto de suicidio intelectual.\nNon se preocupe polas probas (esas dos xulgados que non adoitan ser as que utilizan os medios de comunicación). VB ten un importante número de lectores, entre os que se encontra os que teñen que, por destino no aparato, sélo no BNG, no PSOE e no PP, que se fían ou non das nosas fontes, como o farán doutros medios de comunicación. E os aludidos poden replicar e mesmo acudir aos tribunais, aínda que nono fan. Pero neste caso, teremos oportunidade, da mesma maneira que cando o fixemos en exclusiva coas facturas de publicidade das empresas amigas de C.Porro (PP), poñendo de manifesto prácticas corruptas, máis tarde ou máis cedo publicaremos as das contratacións fraudulentas ás empresas amigas deste outro personaxe da nómina de politiquiños homologados da corporación viguesa. E estamos seguros de que vostede nos lérá, mesmo dende Lugo e a pesar de estar vostede só interesado desinteresadamente dende as lonxanas terras de alá, polo que ocorre nesta cidade sureña...\nVerbo do uso e alcance da expresión novo rico, esfórcese máis, e deixe a caravana un segundo para que non se lle acumulen as ideas. Se cadra un repaso, por exemplo, a aquela bonita serie televisiva británica "upstairs, downstairs", permitiralle de xeito ameno, entendelo.\nDiscúlpeme finalmente polos meus excesos verbais nesta e nas anteriores ocasións agora perdoadas cristianamente por vostede. Sen dúbida debe ser unha extraña e descontrolada reacción en cadea do meu estómago cando algún comensal se empeña amablemente en convencerme de que trague rodas de muíño en lugar de un eficaz omeprazol antes ou despois de ver como non só non paga nunca a súa comida, senon que sempre come desmesuradamente con cargo ao fondo común. Neste mesmo acto fago firme propósito de enmenda, aínda que confíe, no futuro, se é o caso -que me temo que, coñecéndome, o será-, nun novo acto de contrición e no seu desinteresado perdón.\nP.S. Os límites do contrato de menor contía na administración pública -que prohibe expresamente o fraccionamento do seu obxecto, e que non precisa de concorrencia- eran 12.000 euros e agora son 18.000... pero só é que na súa contabilidade perdeuse un cero en cada caso: pecata minuta.\nPois si, perdeuse un cero e non son capaz de explicarme a torpeza ou lapso; porque era un dato que eu non coñecía ata onte pola mañá na súa exactitude matemática e procurei ad hoc. Querería aclarar, por outra banda, que "grande acento e énfase(tendo en conta presumible implantación social e porcentaxe de votos) posto sempre nunha determinada forza política" (intervención miña anterior) non quere dicir "que o obxecto delas [denuncias e críticas] no noso blog é exclusivamente un partido político", segundo a súa puntillosa interpretación; aínda que, relendo, acepto que o adverbio "sempre" ben puiden evitalo.\nDo resto, ¿que hei dicir para poder establecer un diálogo medianamente decoroso? Ignoro en absoluto a que lle chama falsidades (case todo o que expoño son xuízos persoais, apenas hai datos); non sei como "moralmente prevaricatorio" se pode converter en "varias razóns respectables"; e reitero a admiración polo seu blog (ha de haber medio ano que non o leo) na pretensión fundamental e trasos básicos constitutivos.\nNeste último sentido: gustábame máis o Eifonso da mensaxe anterior, desde logo; e cando publiquen os fidedignos datos anunciados espero saber, ler e avaliar.\nDo resto, as televaloracións do meu escrito e persoa son materia prescindible. Libre me vexa (como alguén debeu dicir nalgún momento) dos demasiado imbuídos de si mesmos.\nObservador, se aínda chega a ler isto: vostede dixo o que dixo ("política hortera de pijos novos ricos", primeira mensaxe), a expresión en cuestión empezou a rolar, rolou e de cartos se falou. Pedín, e non unha vez, precisión do concepto ou conexión entre a fórmula (NRH) e a acusación política: "... é Domínguez Olveira un patán, desclasado, desbaldidor?; só denuncia aspiracións no vestiario ou ademais estafa prevaricando?"; engado e concreto, en fase supostamente terminal: suxírese que usa do recurso público para acadar beneficio político, que embolsa mordidas?; o das afotos, a min, resúltame excesivamente trivial e superficial para un foro coma este.\nDescúlpome con vostede (sinceramente, espero que lle importe e mo crea) por non ter contestado á mañá; o certo é que no momento absorbeume a outra enxurrada.\nO que eu dixen, díxeno eu, así que non veña a dicirme a min o que eu dixen, señor Lugués. Ten vostede moito de sofista.\nCando pediu aclaración, eu déilla:\n"O problema é comportarse como un novo rico hortera en relación aos gastos e subvencións do Concello. E disto hai probas dabondo elocuentes no caso de Santi Domínguez".\nDe aí non se deduce necesariamente que sexa prevaricador ou que se quede con cartos. Iso supóno vostede, non eu, vostede saberá por qué.\nUniversiada, isto das lanchiñas rápidas, etc., etc. Como comprenderá non vou poñer a lista completa. Pero veña por Vigo e pregunte, incluso a votantes do Bloque.\nEn todo caso, non tan sofista coma cansado. Mellor será non tentar de novo aclarar equívocos, en vista de todos os éxitos precedentes e a aparenre falta de interese. Así é que, se queda alguén por aí, reciba un saúdo.\nademais de en caravana no verán pra disiular, no inverno vai ó caribe en plena época escolar cos dous fillos\nJodeeeer, este lugues, no se porque se me parece al "tío Toba" defendiendo la "corte paleta"\nPero lo que sí me recuerda, es hace 35 años, en aquellas asambleas que nos dejabamos la piel y parte de la vida peleando por unas condiciones de trabajo y sociales para la clase obrera, solo unos cuantos y siempre salia el CHIVATO, RASTRERO Y LAME CULOS DE LOS PATRONES, haciendo "sus" puntualizaciones y quisquillas, con tal de joder la asamblea o de alargarla con imbecilidades, para no llegar al fondo que interesaba al conjunto de los trabajadores.\nLugues de pacotilla, vaite dar unha volta e di que te perdeches, ti por encubridor ata eres peor co tenente que te esforzas en defender.\n¿Que sucios intereses escondes?\nXosé González Martínez: diálogo e paciencia\nPrudencia co tema vieiras\nVigo segundo Powerboat 1\nLiteratura sen adxectivos\nVigo: Mercado do Progreso


Disfraces sustentables feitos a man – Gadis saludable\n20 Febreiro, 2020\t820 Views 0 Comments\nNon hai entroido que se prece sen un disfrace. Uns máis clásicos, outros máis innovadores, pero imprescindibles nas celebracións destas datas. Con frecuencia, recórrese a disfraces que se fabricaron con materiais plásticos ou derivados do petróleo porque adoitan ser os máis alcanzables e os que se atopan con máis facilidade. Con todo, é unha opción altamente contaminante e en Gadis cremos que a diversión non ten que estar rifada coa sustentabilidade. Por iso, imos propoñerche algunhas ideas para que poidas fabricalos ti. Non terás que preocuparte polas túas habilidades! Son propostas sinxelas que che permitirán reutilizar materiais que tes en casa e espertar o teu lado máis eco este entroido.\nMateriais para disfraces sustentables\nEvidentemente, se conservaches os disfraces de anos anteriores, será un bo punto de partida. Podes reutilizalos ou aproveitar algunha peza para crear un novo. O único que necesitas é un pouco de imaxinación. Tamén é un bo momento para rebuscar en armarios e caixóns. Ao emprender a procura, non te limites ao téxtil. Todo serve para un disfrace: envases, cartón, xornais, tapóns, bolsas… Con calquera cousa, poderás empezar a crear algo sorprendente.\nDisfrace de OVNI de boredpanda.es e de dinosauro con cartóns de Hello Wonderful\nDisfraces para nenos e nadas das súas personaxes favoritas\nQuizá os máis pequenos sintan certo receo ante esta idea de entroido eco porque soñaban cun disfrace dalgún dos seus personaxes favoritos. Non teñen que renunciar a iso! Só hai que buscar a maneira de imitar a vestimenta con aquilo que atopamos por casa e contaxiarlles o entusiasmo. Elsa de Frozen? O espírito libre de Elsa convértea nun personaxe perfecto para disfrazar aos nosos pequenos. Cun vestido azul, ou unha camiseta e unha saia, podedes usar panos, botóns ou tapóns e algunha bolsa para fabricar a capa, o cinto e os adornos. Unha trenza e listo! Sentiranse moi especiais por crear o seu propio disfrace.\nGústanlle os Minions? Se tes un xersei con carapucha amarela ou unha camiseta e un gorro amarelos, localiza un peto vaqueiro e unhas lentes de natación. O pelo poderás facelo con arame forrado con la negra. O mellor? Todos podedes convertervos en axudantes de Gru, xa que é probable que atopedes por casa material para toda a familia. O mesmo cos pitufos: uns pantalóns axustados brancos (vermello se alguén quere ser Papá Pitufo), unhas zapatillas brancas e un xersei azul. Para facer o gorro, podes facer un cornete con cartolina branca. Un pouco de pintura azul para a cara e converterédesvos neses pequenos personaxes. Sinxelo, non che parece? Poderás aplicar a mesma idea para multitude de personaxes: Mario Bros, Luigi, Mulán, Coco, Mérida da película Brave …\nNeste caso, o máis importante é activar a túa creatividade para poder sacar o máximo partido ao material co que contas. Non se trata de conseguir unha réplica exacta, senón de crear un parecido razoable 😉\nIdeas orixinais para disfraces en familia\nBuscas un disfrace máis orixinal? Aquí tes ideas sinxelas para as que necesitarás algunha peza de roupa vella e algúns complementos. Ademais, estás ideas permitiranvos disfrazarvos a toda a familia en común:\nOvo frito: necesitas unha sudadeira oversized branca ou crema e algún material para facer un círculo amarelo. Será tan sinxelo como pegar o círculo no centro da parte dianteira da sudadeira. É importante que quede grande para que a forma se pareza á do ovo.\nCaracol: busca unha parte de arriba e un pantalón da mesma cor en tons terra ou negro. Con papel de estraza prepara a cuncha. Terás que ir enroscando o papel para darlle a forma que ten o caracol. Podes facer as antenas do mesmo material e pegalas a unha diadema.\nFroitas variadas: esta idea permitiravos facer combinacións divertidas dunha chea de froitas. Amorodos, piña, aguacate, kiwi… A idea é que usedes unha camiseta con mallas ou vestidos da cor predominante da froita. Vermello no caso dos amorodos, amarelo no da piña, verde no aguacate e no kiwi. Só necesitaredes personalizalo con papeis ou con outras teas brancas ou negras (para simular as pebidas), no caso do aguacate necesitaredes que sexa de cor verde máis claro en forma de círculo. Ademais, poderedes facervos un gorro en forma de ramas verdes.\nDispositivo electrónico (móbil, tablet ou ipod): cunha caixa de cartón grande, prepara a forma do dispositivo que elixas e, con papel e pintura, personalízalo ao teu gusto. Podes engadir uns auriculares que vaian conectados ao dispositivo para completar o disfrace. Mesmo podes facer de localización de Google Maps.\nMimo: unha camiseta de raias, un pantalón negro e uns tirantes. Podes engadir unha gorra parisiense se a tes por casa. A maquillaxe será o máis importante (cara branca, cellas negras e beizos vermellos) para rematar o disfrace.\nInspectores Gadget: este disfrace é outra idea fantástica para realizar con toda a familia. Só necesitaremos unha gabardina e modificar un gorro, cuns arames, papel prateado e luvas. Este disfrace admite moitas variacións e creatividade: peiraos, carnés, luces vermellas no alto do chapeu…\nCactos: necesitarás unha sudadeira con carapucha verde e un pantalón verde. Os pinchos podes facelo con anacos de la verde claro ou crema que irás pegando polas pezas. Podes xogar cos brazos para dar distintas formas ao cactos.\nA familia Theoverwhelmedmommy.com cos seus Cactos DIY.\n– E que nos dicides das Meninas sustentables creadas pola escueladeblanca.blogspot.com?\nCon estes disfraces sostibles a partir da reutilización de materiais que tes por casa, non só estarás a apostar por unha actitude eco, senón que tamén darás renda solta á túa creatividade e gozarás dun bo intre en familia mentres os preparas. Todos poderedes convertervos no que queirades; desde piratas ou astronautas ata animais fantásticos. A vosa imaxinación non terá límites e a reciclaxe, tampouco.


Neira de Mosquera, a recuperación dunha figura clave do romanticismo galego – Libraría Aira das Letras\nNeira de Mosquera, a recuperación dunha figura clave do romanticismo galego\nInicio/INFORMACIÓN/Letra en Obras/Neira de Mosquera, a recuperación dunha figura clave do romanticismo galego\nNeira de Mosquera\nPersiste ás veces a idea de que no século XIX o noso era un país pechado en si mesmo, sen contacto directo co resto do mundo e coas correntes de pensamento máis avanzadas. Nada máis afastado da realidade. Podemos comprobar outra Galiza ben diferente a esa nun libro sobre a figura de Antonio Neira de Mosquera que acaba de lanzar Alvarellos Editora hai poucas semanas co apoio do Consorcio de Santiago. Galicia ante todo é unha obra luminosa que nos achega a un intelectual imprescindible (e aínda así pouco coñecido). O libro, que recupera vinte escritos xornalísticos e literarios de Neira de Mosquera, axuda tamén a interpretar o contexto que posibilita o Rexurdimento e tamén a semente do que sería o movemento nacional galego.\nXurxo Martínez González, filólogo de formación e profesión, demostra a súa sobresaínte solvencia como historiador cun estudo introdutorio de máis de medio cento de páxinas que contextualizan a Neira de Mosquera no seu tempo. E tamén como a xeración á que pertence pelexou para “conceder a esta terra un relato propio, un coñecemento da súa conformación, do seu pasado, da súa historia; dotar de dignidade a un territorio, a un pobo e a unha cultura desprezados durante varios séculos”. Xurxo Martínez tamén é o encargado da escolma de textos de Neira de Mosquera que contén o libro, a maioría deles apenas coñecidos e recuperados despois dun laborioso traballo de hemerotecas.\nPresentación do libro en Santiago\nO historiador Xosé Ramón Barreiro asina un tamén moi interesante prólogo no que teoriza sobre as causas polas que a xeración do autor estudado, moi ligada á fidalguía galega, abraza a causa provincialista: “Esta xeración comprende que é imposible o retorno a un pasado conformado económica e socialmente polo Antigo Réxime. Pero ao mesmo tempo temen, con fundamento, que a vitoria do liberalismo propicie o desembarco en Galicia dunha burocracia que ocupará os postos mellor dotados e que impoña usos e costumes moi afastados dos vixentes en Galicia. (…) Coincidirán dous intereses ben diferenciados e aparentemente antagónicos, pero que atopan o equilibrio nesta xeración por igual defensora da liberdade e dun proxecto autonómico (…)”.\nRedacci n\t2017-12-12T10:38:06+00:00\t12 / 12 / 2017|Letra en Obras|


O BNG apela a Ana Pastor a desbloquear o vergoñento veto da transferencia da AP-9 | Noticias Vigo\nBará ironiza coa submisión de Feijóo a Madrid: “Agora resulta que hai dúas ameazas para a unidade de España, Catalunya e a transferencia da AP9”\nPublicado por Noticias Vigo o día 07/08/2017 na sección de BNG,Política\nO BNG apela a Ana Pastor para desbloquear o segundo intento de veto do Goberno central á transferencia da AP-9 e, a través dunha carta dirixida á presidenta do Congreso, a portavoz nacional, Ana Pontón, salienta a súa dobre condición de máxima autoridade desta cámara e de deputada electa por Galiza.\n“Diríxome a vostede tanto na súa condición de presidenta da Cámara baixa como de deputada electa pola provincia de Pontevedra, tendo en conta que é a Mesa do Congreso que vostede preside, e non o Goberno central, quen decide sobre a admisión a trámite desta Proposición de Lei, e tendo en conta tamén que foi vostede elixida polos galegos e polas galegas no convencemento de que ía defender os seus lexítimos intereses”, explica Pontón na súa misiva.\n“E créame, acabar coa estafa legalizada das peaxes da AP-9, que cada día soportan 20.000 usuarios e usuarias, é un deses intereses lexítimos”, alega.\nComo explicou en rolda de prensa o portavoz parlamentario de Infraestruturas, Luís Bará, esta “apelación expresa” a Pastor faise tras a última mostra de “submisión” do presidente a Xunta ao Goberno de Rajoy, asumindo o enésimo e peregrino argumento co que o Ministerio de Fomento volve vetar a transferencia.\n“Agora resulta que hai dúas ameazas para a unidade de España, unha é e proceso de Catalunya e a outra a transferencia da AP9”, ironizou, para reclamarlle a Feijóo que “exerza como presidente deste país” e defenda os intereses dos e das galegas, e deixe de agocharse tran invocacións á “lealdade institucional. “O que realmente amosa e vasalaxe institucional”, critica.\nBará considera que este segundo veto de Fomento supón “unha aldraxe a Galiza e un insulto ás 20.000 persoas que cada día sofren a estafa legalizada das peaxes”, pero supón tamén “unha humillación ao PPdeG e ao propio Feijóo”. De novo, o informe do ministerio “está cheo de falsidades e ignora o criterio dos servizos xurídicos do Parlamento galego”, que revisaron o texto da proposición de lei da AP9 precisamente para evitar calquera tipo de obxección técnica ou orzamentaria.\nO deputado nacionalista avanzou que o BNG non se vai “quedar parado” e, como xa anunciara a portavoz nacional, solicitará unha nova convocatoria da Deputación Permanente para formalizar a solicitude de comparecencia de Feijóo sobre a AP9, no ánimo de que nesta ocasión sexa posible superar o veto do PP.\nÁ espera desa comparecencia, o Bloque volve poñer sobre a mesa as propostas de aplicación inmediata para mellorar o deficiente servizo que presta AUDASA, pese a aplicar unha das peaxes máis caras do Estado. Empezando por reclamarlle ao Ministerio e a Xunta que abandonen a posición “morna” que teñen coa concesionaria.\nNeste sentido, a formación nacionalista pide aplicar sancións á multinacional, apertura das barreiras das peaxes en caso de que as colas superen o quilómetro de retención e baixadas das tarifas polo menos nos tramos en obras. Pola contra, denunciou Bará, o que se anuncia por parte de AUDASA son novas subidas nas peaxes para 2018, razón pola que están presionando ás empresas que executan as obras de mellora ou ampliación.\n“Seguiremos moi atentos este tema porque non imos permitir que se deterioren as condicións laborais por criteiros económicos”, indicou Bará, lembrando as condicións de explotación na que se estiveron facendo as obras de ampliación de Rande ata a denuncia sindical trasladada ao Parlamento polo BNG.\nap9, Desbloqueo, TRANSFERENCIA


Comprométense apoios europeos para un proxecto de innovación dixital de empresas galegas do agro e da madeira - Campo Galego\nInicio / Desenvolvemento rural / Comprométense apoios europeos para un proxecto de innovación dixital de empresas galegas do agro e da madeira\nComprométense apoios europeos para un proxecto de innovación dixital de empresas galegas do agro e da madeira\nA iniciativa galega Datalife consegue que a Comisión Europea cofinancie durante os tres próximos anos o 50% dos 6 millóns que custarán as actividades para a transformación dixital das firmas\nIntegrantes do equipo de Datalife. / Arquivo.\nA Comisión Europea acaba de resolver a convocatoria para a selección dos centros de conexión, os coñecidos como Hubs Europeos de Innovación Dixital (EDIH polas súas siglas en inglés). Dos 26 candidatos españois, 23 conseguiron o selo de excelencia que lles permite denominarse EDIH, pero tan só a metade recibirá apoio financeiro por parte da Comisión Europea. Entre estes, a iniciativa galega Datalife, que xorde para converter Galicia nunha biorregión de referencia en Europa, eríxese como un dos Hub de referencia.\nEn concreto, as firmas galegas implicadas en Datalife presentaron un proxecto de case 6 millóns de euros que se desenvolverá en tres anos, cofinanciado ao 50% pola Comisión Europea. É o único Hub galego que percibirá este apoio. Os fondos permitirán acelerar a transformación dixital das empresas das cadeas de valor de Agro-Mar Alimentación, Forestal-Madeira, Saúde-Coidados e Biotecnoloxía en Galicia.\nDestaca a alta puntuación outorgada a Datalife pola Comisión Europea no impacto esperado das accións no plan de traballo, todas elas aliñadas coa Estratexia de Especialización Intelixente de Galicia, así como coas principais políticas europeas de dixitalización.\nO proxecto será coordinado por DIH Datalife e no consorcio están gran parte dos seus asociados. Con eles, o Hub, poderá dinamizar o ecosistema de innovación galego, facilitar o acceso a financiamento, promover a formación en dixitalización e promover que as empresas proben tecnoloxías disruptivas sen custo.\nO recoñecemento da Comisión Europea a Datalife ratifica a aposta da Axencia Galega de Innovación que apoia ao Hub desde que foi escollido como estratéxico para Galicia en 2019. O financiamento europeo virá complementar os fondos cos que xa conta Datalife, que recibe apoio en forma de convenio coa Axencia Galega de Innovación, pero que tamén conseguiu financiamento do Igape na convocatoria competitiva de Obradoiros 4.0 e no proxecto Hiba de fondos Interreg- Poctep.


Acruga poxará cinco xovencas preñadas este domingo en Boimorto - Campo Galego\nInicio / Carne / Acruga poxará cinco xovencas preñadas este domingo en Boimorto\nAcruga poxará cinco xovencas preñadas este domingo en Boimorto\n23/03/2017 2:23 p.m.\nPoxa de Acruga\nA Asociación de Criadores de Raza Rubia Galega (Acruga) segue adiante co seu calendario de poxas e este fin de semana trasladarase ata Boimorto, para participar na quinta edición de Magreco, a Feira de Maquinaria Agrícola e Produtos Ecolóxicos, que se celebra en Boimorto, e que inclúe entre o seu programa a poxa de cinco xovencas preñadas, seleccionadas por Acruga.\nO prezo de saída fixouse en 1.800 euros, aínda que os gandeiros que adquiran algunha destas xovencas contarán coa axuda da entidade Caixa Rural, que achega 200 euros pola compra de cada animal. Aínda que a poxa terá lugar ás 12.00 horas do domingo día 26, os animais chegarán ao recinto da feira este sábado.\nOs interesados en adquirir algún dos animais que Acruga leva a esta poxa poderán retirar os seus cartóns media hora antes da poxa, no recinto habilitado na contorna do Colexio Público e do Campo do Rosario, onde se celebra a feira.\nComo xa é habitual nas poxas organizadas por Acruga, as xovencas proceden do rabaño de elite da granxa Gayoso Castro, dependente da Deputación de Lugo. “Esta circunstancia garante as boas características morfolóxicas, xenéticas, produtoras e reprodutoras destes animais, polo trátase de xovencas moi apreciadas polos gandeiros de raza rubia galega”, destacan desde Acruga.


Comité de Atento manterá o calendario de mobilizacións mentres non se atendan as reivindicacións do persoal | Noticias Vigo\nComité de Atento manterá o calendario de mobilizacións mentres non se atendan as reivindicacións do persoal\nA empresa propuxo unha mediación no AGA pero condicionada á suspensión dos paros\nPublicado por Noticias Vigo o día 09/10/2018 na sección de Eventos\nOs traballadores e as traballadoras de Atento están a secundar este luns unha nova xornada de paros laborais e mobilizacións para demandar a empresa que dea resposta á táboa reivindicativa e en rexeitamento a súa actitude “chantaxista”. A pasada semana, a dirección solicitou a mediación no organismo oficial de solución de conflitos, pero pondo como condición antes de sentar a negociar, a desconvocatoria dos paros. Dende o comité entenden que este “é un intento desesperado” da empresa para rematar coas protestas que se veñen desenvolvendo dende o pasado 28 de maio, polo que acordaron aceptar o proceso de mediación, mais mantendo as mobilizacións até acadar unha solución satisfactoria.\nA este respecto, subliñan que o obstáculo para chegar a acordos non radica “en onde ou con quen nos reunimos, senón na obstinación da empresa para non resolver os problemas”. Lembran que a plataforma reivindicativa trasladada hai xa varios meses non contempla ningunha medida inasumíbel para a Atento, senón actuacións “que nos permitan traballar con dignidade e que non nos despidan a dedo”.\nEntre outras, lembra a sección sindical da CIG, as demandas refírense ao cese dos despedimentos improcedentes e por coller dúas baixas de curta duración nun ano, negociar o calendario de vacacións, dar tempo suficiente entre chamadas e tempo administrativo para as xestións, ofrecer formación axeitada, que as aplican funcionen correctamente ou mediar coa mutua para que deixe de presionar os traballadores e traballadoras para que acurten as súas baixas.\nConcentración o día 10 na mutua\nPara explicar os últimos movementos da empresa, aproveitando os paros da quenda de mañá e da tarde, o comité realizou asembleas informativas ás portas das oficinas de Atento. Nestas tamén se fixo un chamamento as traballadoras e traballadores para que participen na concentración convocada para este mércores 10 de outubro, ás 11 horas, diante da mutua Fraternidad.\nEsta é a segunda protesta que convocan diante da mutua para esixirlle que “faga o seu traballo de prestarnos asistencia médica e deixen de presionarnos para que collamos a alta aínda que non esteamos ben”.\nO BNG de Vigo demanda que se atendan as…\nO persoal de Ferroatlántica inicia o calendario de…\nO persoal de Maderas Iglesias manterá a folga ao non…


O comité de Endesa nas Pontes denuncia o "desmantelamento encuberto" da térmica\nO colectivo de traballadores nega un proceso de transición xusto e advirte do risco de seguridade laboral e medioambiental ante a escaseza de persoal.\nTorres de refrixeración da central térmica das Pontes (Foto: Endesa).\nRedacción 14:13 do 25 de agosto de 2021\n"No que vai de ano, estase a producir unha redución progresiva tanto do persoal propio como das compañías auxiliares, actuacións que implicaron traslados ou despedimentos", denuncia o comité.\nSegundo apunta, no mes de agosto xa estaba programada a saída doutro "importante número" de traballadores, que, en palabras da propia empresa, son "parte do seu mellor activo".\nCon todo, o comité apunta o trato "inadecuado" que están a recibir os traballadores da eléctrica "nun momento tan complexo e delicado" e critica a "total falta de empatía e o desdén" tanto desde a empresa principal como das compañías auxiliares e das administracións públicas implicadas no proceso.\n"Temos claro que a mal chamada transición xusta na que ninguén quedaría atrás é unha mera proclama. Todo queda moi lonxe da realidade que vivimos os traballadores, con compañeiros con desprazamentos programados este agosto que non recibiron a información adecuada desde recursos humanos de Endesa", lamenta o comité.\nAsí, entende que é "un exercicio de total e absoluta irresponsabilidade por parte da empresa acometer esta drástica redución de persoal nunha central aínda dispoñíbel e sen un feche aprobado". "Non fai máis que provocar", incide para advertir que as perdas que se están a producir "en determinados momentos e dada a escaseza de persoal, poden derivar en riscos para a seguridade ou o medio ambiente", avisa.\nPor último, o comité manifesta o seu apoio aos proxectos alternativos para o emprego "que Endesa quixese presentar para Ferrolterra", acompañados dunha transición "verdadeiramente xusta para todos: persoal propio, auxiliares e transportistas", conclúe.\ntraballadores transición endesa as pontes\nA CIG denuncia represión sindical en Nova Pescanova


URXENTE! RESCATE Á CIDADANÍA - Plataforma Aberta Cidadá\nURXENTE! RESCATE Á CIDADANÍA\nQue está a acontecer en Lalín e como se podería abordar a situación doutro xeito?\nComezamos analizando os índices de paro mensual en Lalín dende xaneiro de 1999 ata abril do 2020. Como se pode ver na gráfica, dende 2008 o paro disparouse e, a pesares da caída destes anos, non se chegou a situar en valores anteriores a 2008. O último dato, de abril de 2020, di que hai 1293 persoas en situación de desemprego en Lalín. Porén, este dato por si só non é suficiente para entender a situación sociolaboral do noso municipio na actualidade. Cómpre engadir que hai 1153 persoas afectadas por ERTEs no Concello de Lalín. Non é igual de preocupante porque en principio estas persoas están cubertas cunha prestación, mais sabemos que as axudas están tardando moito en chegar, polo que se necesitaría un aporte por parte do Concello para paliar a situación das persoas que o necesitan.\nGráfico do paro mensual en Lalín dende xaneiro de 1999 ata abril de 2020 xunto co número de persoas afectas polos ERTE en Lalín.\nPor outro lado, existe a posibilidade de que parte dos ERTEs se transformen en ERE, sobre todo tendo en conta o peso do sector servizos. Así o recoñecía tamén o alcalde de Lalín no pleno do 7 de maio de 2020. A todo isto habería que engadir algo que non reflicten as estatísticas: a precarización relacionada coa economía somerxida e cos coidados, que recaen, maioritariamente, en mulleres.\nPola prensa, sabemos que a situación non é como nola pintan. Nos últimos meses os niveis de pobreza e desigualdade están aumentando en Lalín por mor da crise que sufrimos. Titulares como Detectan un incremento de familias necesitadas en Deza y Tabeirós por la crisis del coronavirus (Faro de Vigo, 21-05-2020) son os habituais nos nosos xornais. Incluso o Goberno, nun movemento de última hora, parece que dá a entender que por fin é consciente desta situación, mais non acaba de destinar fondos para paliala.\nRecortes de xornal onde se denota o incremento da desigualdade e a pobreza.\nNon sería máis lóxico formular dende o Goberno de Lalín un plan de rescate á cidadanía? Non debería o plan contar con máis dotación en servizos sociais, como recoñecía o propio Crespo no pleno do 7 de maio de 2020? E non tería máis sentido contar coa participación das organizacións sociais e non só comerciais e empresariais? Recordemos que na elaboración do plan Lalín por vir recoñécese abertamente que se contou unicamente con asociacións do ámbito comercial e empresarial, tal e como o propio alcalde destacou no pleno do 7 de maio de 2020 (ver vídeo).\nA nosa proposta é sinxela (tal e como dixemos no vídeo anterior):\nIncrementar os fondos en servizos sociais para axudar as familias e persoas máis afectadas pola situación.\nCreación e activación de bonos municipais. Estes empregaríanse para o consumo para satisfacer as necesidades de bens de consumo das persoas e familias que máis o necesiten. Ademais, estes bonos estaría destinados a ser gastados no comercio local, de tal maneira que tamén se poderían incluír no plan de apoio a autónomas, pemes e comercio para garantir que os cartos públicos se gasten no ámbito local.\nPor outra banda, pensamos tamén en adquirir a moeda electrónica chamada Biqpoint, que se usa nalgúns comercios de Lalín para poder implantar estes bonos que poderían ser descontos no futuro para axudar ao comercio local.\nResumo das nosas propostas.\nTemos que ser conscientes da situación que nos vén, toca arrimar o ombreiro, toca apoio mutuo, toca axudarnos entre nós e fortalecer as asociacións que traballan no eido social, pois son estas as que amplían a protección social á que o Concello non chega. Temos que ser coherentes, temos que ser responsables, temos que deixar o dogmatismo partidista e as falacias coas que só se consegue enganar o pobo.\nEsta publicación é a transcripción do contido do seguinte vídeo:


Brétemas: Bibliotecas Públicas en Galicia, un diagnóstico\nHilario Hernández abriu o IIIº Simposio O Libro e a Lectura cunha conferencia traballadísima sobre a situación das Bibliotecas Públicas (BP) en Galicia, con datos referidos a 2004 e 2005.\nHernández comezou a súa intervención definindo a biblioteca como "o servizo público que garante o acceso dos cidadáns en igualdade de oportunidades á cultura, á información e ao coñecemento". Subliñou, logo, o seu carácter de servizo público universal e igualitario para toda a poboación; normalizado (a través de disposicións legais); responsabilidade da administración e organizado como sistema ou rede. Advertiu que no seu estudo sobre as BP, que consideraba como columna do sistema bibliotecario e da sociedade lectora, quedaban fóra as bibliotecas escolares, as académicas e as especializadas. Despois de referirse ao desenvolvemento normativo das BP en Galicia (detido en 1995) proporcionou os datos dispoñibles sobre procentaxe de lectores (poboación de 14 e máis anos) en 2005 por diferentes Comunidades Autónomas. Galicia sitúase, entre todas elas, en última posición, xunto a Estremadura. A partir dese momento foi debullando gran cantidade datos que permiten facer un acaído diagnóstico sobre a nosa carencial situación bibliotecaria pública. Entre os máis salientables, sinalamos os seguintes:\nHabitantes por punto de servizo de BP: Galicia (6.424), España (9.349), UE (9.451).\nM2 de BP por 1.000 habitantes: Galicia (30, 19, España (29,3), A Coruña, cidade (50,4), Vigo (11,1), Santiago (9,2).\nPoboación inscrita en BP: Galicia (16,8%), España (21,1%), UE (26,7%). Case 240.000 dispoñían en 2004 carné de usuario dunha BP, dos que o 28% eran menores de 14 anos.\nVisitas por habitante: Galicia (1,4), España (1,9), UE (4,8), Finlandia (18). As BP de Galicia en 2004 atenderon 3,8 millóns de visitas, das que 2,5 millóns rexistráronse na provincia da Coruña.\nVisitas por habitante por cidades: A Coruña (5,9), Vigo (0,6), Santiago (0,4).\nPréstamos por habitante: Galicia (0,43), España (1,09), UE (4,93).\nPréstamos por habitantes por cidades: A Coruña (2,139, Vigo (0,14), Santiago (0,15). Xeralmente os índices de préstamo indican o índice de lectura da sociedade.\nLibros por habitantes: Galicia (1,16), España (1,13), UE (1,80). Galicia contan nas súas bibliotecas con 3,2 millóns de libros que supoñen o 93,8% dos seus fondos. As pautas internacionais recomendan enre 1,5 e 2,5 libros por habitante.\nDocumentos sonoros, audiovisuais e electrónicos por 1.000 habitantes: Galicia (39), España (69), UE (147).\nAdquisición de volumes por 1.000 habitantes: Galicia (80), España (82), UE (144).\nAdquisición de libros por 1.000 habitantes por cidades: A Coruña (126), Santiago (35), Vigo (non consta que se adquirira ningún en 2004). As pautas recomendadas por IFLA/UNESCO están entre 150 e 250 libros por habitante e ano e a necesidade de renovar totalmente os fondos cada dez anos. As coleccións en Galicia teñen un marcado carácter patrimonial (de conservación), xa que o 47% dos fondos teñen unha antiguidade superior aos dez anos.\nGasto total en BP por habitante: Galicia (4,99 €), España (7,83 €), UE (17,53 €). Galicia gastou en BP, no ano 2004, 13,8 millóns de euros (7,7 na provincia da Coruña).\nGasto en persoal por habitante: Galicia (3,60 €), España (4,59 €), UE (10,36 €). As BP en Galicia eran atendidas en 2004 por un total de 532 traballadores (para 430 puntos, 1,2 por punto), xerando un gasto de 10,37 millóns de euros.\nGasto en persoal por habitante por cidades: A Coruña (12,68 €), Vigo (1,45 €), santiago (2,00 €). Na cidade da Coruña dispoñían de 4,6 traballadores de BP por cada 10.000 habitantes; en Lugo e Pontevedra, 3; en Ourense, 2; e en Vigo e Santiago, 1 por cada 10.000 habitantes.\nGasto en adquisicións por habitante: Galicia (0,54 €), España (1,11 €), UE (2,25 €). Galicia investiu 1,5 millóns de euros para renovar as coleccións.\nGasto total en BP por habitante por cidades: A Coruña (17,22 €, moi preto da cifra da UE), Vigo (1,77 €), Santiago (2,44 €). Un importante desequilibrio orzamentario existe entre as cidades galegas.\nTraballando os datos poden tirarse moitas conclusións sobre o que realmente está sucendo na nosa rede de BP. Unha situación, coa honrosa excepción do concello da Coruña, extremadamente carencial.\nposted by Brétemas at 16.11.06\nConcello de A Coruña gobernado polo demo Vázquez, látigo de nacionalistas. Vaites, vaites.\nPara cando horarios europeos nas Bibliotecas Galegas ? 10-13:30 16:30-20:00...? Bibliotecas o salas de estudio ?\nmoito pedir 8:00-22:00 sen pechar ó mediodia e xa pa´ nota redes wifi libres?


Manuel Vilas López | Martes, 3 de Xullo de 2018, 18:04\nARCHIVADO EN | Fariña narcos Azores\nA abordaxe do veleiro Wallstreet desmantela unha operación con todas as características dos clans galegos. Un navío embarca cocaína colombiana no Caribe, neste caso fronte a Güiana, e, ao mando dunha experta tripulación, diríxese cara a Galicia para descargar a droga ou traspasala a algún pesqueiro que a leve a terra.\nO Wallstreet en Cádiz\nA Policía Nacional impediuno ao abordar o navío nas proximidades de Azores o 25 de xuño, tras unha travesía de 20 días. Coa axuda do Patrulleiro da Armada 'Atalaya', un equipo dos GEO abordou o iate.\nMILLÓNS DE EUROS EN DROGA\nO veleiro chegou hoxe a Cádiz coa súa carga: 1.500 quilos de cocaína de máxima calidade, cun valor no mercado de 90 millóns de euros. Os 54 fardos non viaxaban escondidos, ocupaban calquera lugar a bordo.\nTamén se interveu unha escopeta con 10 cartuchos, 5.000 euros en metálico e varios equipos informáticos para comunicación vía satélite. No "Wallstreet", que a Policía de varios países vixiaban hai tempo, apresáronse tres tripulantes, un cidadán estadounidense e dous de nacionalidade croata. Dous deles con antecedentes policiais con narcotráfico.\nTRES VELEIROS EN QUINCE DÍAS\nEsta é a terceira embarcación interceptada nas últimas dúas semanas no Atlántico procedentes de Sudamérica. Entre o tres suman cinco quilos de cocaína. Destaca que nas tres operacións -unha executada polos xendarmes lusos- había tripulantes croatas.\nA Policía cre que o tres veleiros interceptados tiñan relación. O Ministerio de Interior non confirmou que organización os fretou. Agora ben, hoxe filtrouse que polo menos o "Wallstreet" tiña destino Galicia, o que confirma que no país seguen operando organizacións especializadas na descarga de droga.


Presentación en sociedade « Criaturas\nO pasado sábado 6 de decembro a revista Criaturas fixo a súa presentación oficial ao mundo no marco da celebración da Feira das Industrias Culturais ‘Culturgal’. Dende aquí queremos agradecer primeiramente á organización que nos permitise este lugar para dar a coñecer esta publicación. Na mesa de presentación estiveron presentes Ledicia Costas, Montse Pena Presas, Xabier P. Docampo, Laura Sáez e Daniel Landesa, en representación do Consello Editorial da Revista.\nAo longo dos tres días da feira repartíronse chapas e colocáronseos monstruosos marcos conmemorativos que aparecen na imaxes que ilustra este artigo, cos que o público do Culturgal puido fotografarse libremente.\nEse mesmo sábado 6 de decembro activábamos este sitio web que se viu desbordado de visitas o cal nos obrigou a estar fóra da rede durante un par de días para poder dotar a páxina das características técnicas necesarias para poder soportar un volume de visitas moito maior do agardado. Grazas a todas e a todos os que nos puxestes neste pequeno apreto, para nós foi un pracer inmenso comprobar o interese que suscitou a saída deste número cero da revista Criaturas.\nAnunciamos tamén que a mudanza ao dominio.gal está moi próxima.


Os maiores aprenden a usar as novas tecnoloxías | Consumer\nOs maiores aprenden a usar as novas tecnoloxías\nCase 4.000 maiores de 55 anos formáronse na creación de blogues e páxinas web grazas ao proxecto Maiores con Iniciativa\nPor Azucena García 29 de Xaneiro de 2010\nAs persoas maiores modernízanse. Os computadores cada vez teñen menos secretos para elas. O medo inicial substituíuse polo interese e as ganas de manexar estas ferramentas con diferentes fins: crear páxinas web, manter un blogue ou elaborar un álbum dixital, entre outros. Unha iniciativa da Fundación Fundetec facilitou a formación de centos de maiores en todo o país.\nDurante o pasado ano, un total de 3.987 persoas maiores de 11 comunidades autónomas aprenderon a utilizar as novas tecnoloxías. Son datos da Fundación Fundetec, impulsora de Maiores con Iniciativa, un proxecto que se enmarca no Plan Avanza do Ministerio de Industria, Turismo e Comercio, e que incentiva o desenvolvemento de propostas singulares por parte dos maiores e un concurso nacional. A participación neste evento, que acaba de pechar a segunda edición, permitiu que miles de persoas saiban manexar un computador e aproveiten as súas múltiples posibilidades.\nNon hai idade límite. A partir de 55 anos, calquera pode tomar parte. “Aprenden a captar e retocar fotografías dixitais, a procesar textos, a utilizar algunhas das infinitas posibilidades que ofrece Internet”, sinala Fundetec. O segredo é que gocen e non sintan como unha obrigación. Téntase que se divirtan “con actividades do seu interese”.\nMediante este programa, as novas tecnoloxías intégranse de maneira natural na cotidianeidad dos maiores. Adquiren aptitudes para manexarse na Rede “e para entrar a formar parte da Sociedade da Información”. O incentivo é persoal, pero tamén se premian as mellores iniciativas que xurdan deste traballo. Na primeira edición do concurso concorreron 47 propostas de catro comunidades autónomas. Nelas participaron máis de 700 persoas maiores. A segunda convocatoria case duplicou as iniciativas: 88. Os maiores participantes han roldado os 4.000.\nBúscanse accións innovadoras cun fin común: identificar as necesidades e intereses específicos dos maiores desde o punto de vista do TIC\nO próximo 25 de febreiro desvelarase o proxecto gañador. Primeiro realizouse unha selección autonómica e os premiados en cada territorio tomarán parte no certame nacional. Desde a súa convocatoria, os participantes idearon propostas en varios campos: intergeneracional, recuperación da memoria histórica, emprego do TIC para accións cotiás, participación social, publicacións dixitais, promoción da igualdade de xénero, etc.\nBúscanse “accións innovadoras sobre diferentes temáticas e con diferentes obxectivos, pero cun fin común: identificar as necesidades e intereses específicos dos maiores desde o punto de vista do TIC”, explican os organizadores. Deste xeito, prevese iniciar actividades que fomenten as súas habilidades e capacidades persoais. É unha aposta pola súa integración social e tecnolóxica, polo que o xurado valorará a creatividade, orixinalidade e innovación das iniciativas, así como a calidade técnica, a utilidade persoal e colectiva, o alcance cuantitativo (participación) e cualitativo (repercusión e impacto social), e a dificultade de realización.\nEntre os coñecementos que adquiren os maiores que participan neste programa, destacan algúns tan sinxelos como aprender a manexar un rato ata outros máis complexos relacionados coas redes sociais ou os sitios máis populares de Internet. Apréndese a subir un vídeo a Youtube , publicar fotografías en Flickr , crear un blogue ou subir un álbum de fotos en Picassa.\nOutro dos obxectivos do proxecto é crear a “Rede Social Maiores con iniciativa”, un sitio de intercambio de información, ideas, opinións e experiencias, que poña aos maiores en contacto cos axentes sociais relacionados con eles e convértase “nunha fonte de enriquecemento para todas as persoas involucradas no proxecto”.\nA aprendizaxe durante este proceso permitiu deseñar decenas de proxectos con características distintas pero resultados positivos, na súa maioría: unha WebQuest con preguntas para responder os alumnos dun colexio e os anciáns dunha residencia en equipos intergeneracionales, recompilación de cantares populares mediante traballo de campo (entrevistas a xente maior), cursos de formación en telecentros para usuarios de residencias, comunicación a través do correo electrónico e o Messenger entre os membros de diferentes asociacións, etc.\nanos iniciativa-gl nuevas tecnologías-gl páginas web-gl proxecto


Vicente e o debutante Valín piden agora 'focalizar todo no seguinte partido' | Página Oficial del R.C. Deportivo de La Coruña\nVicente e o debutante Valín piden agora "focalizar todo no seguinte partido"\nO canario Vicente Gómez e o debutante coruñés Jorge Valín atenderon aos medios de comunicación na zona mixta do Estadio Gran Canaria.\nO '8' branquiazul pide "ser consciente que estamos nunha situación complicada. Desde o día de hoxe, non pensar máis no partido este e focalizar todo no seguinte. Temos que mellorar moitas cousas. Espero que si. Por calidade individual que vexo cada día nos adestramentos hai que pasalos ao campo para mellorar".\nOvacionado pola inchada amarela, viu aos deportivistas "atenazados ao principio. Non hai practicamente nada que perder. Hai que tentar ter máis desenvoltura. Tentámolo a raiz do 1-0. Pero logo a balón parado, co gol de Pekhart cambiounos o partido e non fomos capaces de darlle a volta na segunda parte".\nRecoñece Vicente que "estamos nun momento no que todo sae mal. E os días que estás ben como o do Almería non es capaz de gañar. É complicado pero teño esperanzas polo que vexo todos os días adestrando, coa calidade dos meus compañeiros. Agora hai que dar un paso adiante e pensar xa no seguinte adestramento, en todo o que temos que mellorar. Espero que así sexa".\nInsiste en que non é un drama estar abaixo na clasificación "porque hai tempo para todo. A camiseta do Dépor soa non vai saír da situación na que estamos. Hai que facer autocrítica. Ser conscientes que non estamos ben. A partir de aí estar unidos porque a situación non é a que nos gustaría a todos".\nPreguntado polo obxectivo, subliña que "desde o primeiro día era ir día a día, partido a partido. E máis que nunca agora o día a día. Temos tantas cousas que mellorar que hai que focalizar no próximo adestramento e así aos poucos. Facendo tantas cousas mal é imposible pensar no futuro".\nPola súa banda, o coruñés Jorge Valín lembrará este día en toda a súa carreira, porque supuxo o seu debut no primeiro equipo. "Contento por debutar. É un soño para min desde pequeniño. Por esa parte estou contento", confesa.\nAgora ben, recoñece que "o resultado do partido é malo. Non podo estar todo o feliz que me gustaría no día de hoxe".\nO lateral destro deportivista apunta que o vestiario está "obviamente triste polo resultado e polos resultados que vimos colleitando. Pero isto é longo, moi longo. Está a empezar. Só queda seguir traballando e non mirar atrás. Centrarse no que vén e non no que acabamos de facer. Iso é pasado".\nDesexaría ter continuidade pero "o único que penso é en traballar, xa sexa no Fabril ou no primeiro equipo. Non é algo que teña na cabeza".


Libros de PFISTER MARCUS - Librería Trama.\nLonxe, en mar aberto, vivía un peixe.\tPero non era un peixe calquera. Era o peixe máis bonito\tde todo o océano. O seu vestido de escamas brillaba\tcon todas as cores do arco da vella. Os demais peixes admiraban o seu relucente vestido de escamas multicolor…\tO escintileo das súas escamas iluminaba a auga ao seu paso\te chamaba a atención dos demais peixes, que o admiraban\te...\nMILO Y LA ISLA DE LOS FRUTOS ROJOS


Mobilización en Cee contra a represión sindical en Ferroatlántica e a readmisión do compañeiro Ramos - CIG: Confederación Intersindical Galega\n01 Decembro 2021 11:21\nA CIG realizou unha concentración diante da entrada da fábrica de Ferroatlántica en Cee contra a represión sindical e para demandar a readmisión do compañeiro Ramos, despedido inxustamente por un comentario que fixo nunha rede social, fóra do ámbito da empresa. Para a central sindical esta medida é absolutamente desproporcionada e inxustificada e, en calquera caso, o escrito polo traballador enmárcase no seu dereito fundamental á liberdade de expresión. Dereito que a empresa, coa súa decisión de despedilo, está a vulnerar.\nO despedimento deste compañeiro, que foi membro do comité e actualmente forma parte da sección sindical da CIG, supón un paso máis na campaña de represión que a empresa está a levar adiante contra a CIG pola loita contra a venda das centrais hidroeléctricas, a negativa a ratificar acordo marco estatal e a impugnación da votación fraudulenta pola cal que se aprobou o convenio colectivo para as fábricas de Cee e Dumbría e as centrais hidroeléctricas. Convenio que, de saír adiante, suporá modificar as condicións de traballo e un recorte dos dereitos laborais e salariais adquiridos.\nPara a representación da CIG non existen causas obxectivas que motiven o despedimento, senón que a empresa buscou unha escusa peregrina para cesalo, "pois nos 28 anos que leva prestando servizo nas centrais nunca antes fora obxecto de sanción".\nA este respecto, lembran que o comentario que utiliza Ferroatlántica para xustificar a súa decisión, foi escrito polo traballador no seu perfil de facebook nun clima de gran tensión sindical, con posturas enfrontadas dentro do comité e catro días antes da celebración do referendo - que a CIG ten impugnado porque se permitiu votar a 20 persoas que non estaban incluídas nos censos, alterándose así o resultado-.\nDe feito, o propio traballador pediu desculpas posteriormente polo inapropiado do seu comentario e borrouno da rede social, "polo que a situación non debería ter maior transcendencia, sobre todo tendo en conta que o comentario se fai fóra do centro de traballo e nun ámbito pechado".\nPor iso, para sección sindical "esta é unha medida máis de castigo contra a CIG e a través da que a dirección busca enviar unha mensaxe exemplarizante para o resto do persoal". O pasado 4 de decembro tivo lugar o acto de conciliación no SMAC da Coruña que rematou sen acordo, polo que o proceso para esixir a readmisión do traballador está agora na vía xudicial, onde se reclama a nulidade do despedimento.\nAsemblea de delegados e delegadas no local de Cee\nPreviamente á concentración, celebrouse no local da CIG de Cee unha asemblea de delegados e delegadas na que participou o secretario xeral da CIG, Paulo Carril, e na que se debateu sobre a situación na que se atopa o sistema público de pensións, os cambios na xubilación parcial, a suba do SMI, o proxecto de Orzamentos Xerais do Estado para 2019 ou sobre as últimas medidas adoptadas polo Goberno español en materia laboral.\nCarril advertiu que "estamos nun momento no que, ou empurramos a mobilización social ou dificilmente poderemos frear a pobreza e a precariedade laboral, os ataques ao sistema público de pensións, o desmantelamento do noso tecido produtivo ou mesmo o auxe da extrema dereita". Por iso, lanzou un chamamento "a rearmar unha resposta social sostida no tempo", tanto na rúa como a través da negociación colectiva, como única alternativa para reverter o empobrecemento da clase traballadora e os procesos de desindustrialización.\nNeste senso, fixo un chamamento á participar na manifestación nacional que a CIG ten convocada para este sábado, 26 de xaneiro, en Compostela por unhas pensións públicas dignas e garantidas, "porque esta é unha loita que atinxe a toda a clase traballadora".\nDurante a asemblea tamén se debateu arredor da folga de mulleres de 24 horas que a CIG convoca para o vindeiro día 8 de marzo e das mobilizacións previstas para o día 10 de marzo, Día da Clase Obreira Galega.\nSolidariedade coas traballadoras de Confeccións Mans Galegas\nAsí mesmo, os delegados e as delegadas da CIG quixeron trasladar a solidariedade coas compañeiras da empresa de Confeccións Mans Galegas que vén de presentar un ERE, que nestes momentos está en fase de período de consultas, e que contempla o despedimento de 13 traballadoras.


1. Gozar do mellor teatro universitario\nEntre o 20 de abril e o 6 de maio a MITEU volve á cidade con 30 propostas escénicas onde teatro, música, circo ou danza danse a man. Teatro novo e compañías consolidadas, humor e reflexión, canto e movemento… todo e máis cabe na Mostra de Teatro Universitario de Ourense, unha cita que, con máis de dúas décadas de traxectoria ás súas costas, converteuse xa nun clásico de primavera.\nPISTA: Pablo Carbonell e Albert Pla son algúns dos nomes desta MITEU 2017.\n2. Saborear os nosos petiscos de primavera\nO cambio de estación revoluciona as cociñas da cidade, que xa se preparan para a edición do Concurso de Pinchos «Sabores de Ourense» na súa versión primavera. Do 27 de abril ao 7 de maio, máis de 40 establecementos participan con estas pequenas delicias elaboradas con produtos de tempada e de produción integrada. Fai o teu mapa da ruta e elixe os teus locais preferidos, proba, saborea, e non esquezas votar polo que máis che guste.\nPISTA: Lembra que o teu voto pode ter premio. En cada local daranche unha papeleta que deberás selar en 3 establecementos diferentes, aínda que tamén poderás facelo desde o teu teléfono.\n3. Descubrir o último en industrias culturais\nElsa Punset, Javier Rioyo (Instituto Cervantes), Carlos Jean ou El Langui son algúns dos protagonistas da ICC WEEK 2017, o Marco das Industrias Creativas e Culturais que converte Ourense por uns días nun foco de actividade creadora, innovación e inspiración. O seu programa de speedmeetings, charlas, conferencias e entrevistas ao redor de sectores como o audiovisual, a música, a gastronomía ou a xestión cultural desenvolverase entre os días 2 e 7 de maio en distintos puntos da cidade e provincia. Un punto de encontro para empredendores, persoas creativas e xente inquieta.\nPISTA: A ICC tamén é música en directo, con concertos de DePedro, Micah P. Hinson e Juan Magán.\n4. Ir de tendas ata a madrugada\nO venres 5 de maio a xornada de compras prolóngase coa Shopping Night Ourense Centro, unha auténtica festa da moda que durará ata as 00:00. Os establecementos das principais rúas comerciais do Ensanche (Santo Domingo, Paz, Paseo…) sacan a alfombra vermella nunha noite de maxia e diversión aderezada con música en directo, degustacións e cócteles, baile, desfiles e moitas outras sorpresas.\nPISTA: Haberá descontos e promocións especiais na maioría de establecementos participantes. Ollo que o domingo 7 é o Día da Nai…\n5. Sentir a primavera ao redor dun Maio\nO primeiro domingo de maio Ourense celebra a súa festa dos Maios, declarada de Interese Turístico en Galicia. Estas esculturas vexetais realizadas a man con brión, flores e carrabouxos son o testemuño de antigos ritos de celebración da primavera. En Ourense o maio acompáñase, desde hai séculos, do canto das coplas, versos cargados de humor e ironía sobre a actualidade política e social.\nPISTA: Ver a rúa do Paseo convertida en todo un bosque de maios xa xustifica a visita, pero tamén é posible escoitar música tradicional en directo ou mesmo aprender a construír un maio coas nosas propias mans.\nE tampouco vos perdades…\nXXI Festival de Jazz de Primavera: Outro clásico desta tempada que volve á cidade. Do 23 de abril ao 24 de maio, non vos perdades este ciclo de concertos que reúne algúns dos mellores artistas da escena jazz internacional no Café Latino + info e programa en http://www.cafelatino.es/\nXXI Feira de Artesanía de Ourense: Unha oportunidade ideal para atopar pezas únicas, feitas a man, con agarimo, mestría e moito oficio. Case 30 expositores daranse cita nos xardíns de Bispo Cesáreo do 29 de abril ao 7 de maio. + info en http://www.adao.es\nXIV Reunión de trens Carrileiros – Foula: os apaixonados do mundo de ferrocarril teñen unha cita obrigada en Ourense o 30 de abril no Parque Carrileiros - Foula. Unha xornada enchida de trens a toda escala e con actividades abertas ao público, para o goce de peques e maiores. + info en http://www.carrileiros.com/\nMercadillo de antigüidades: Como cada primeiro domingo de mes, a Praza Maior transfórmase nun rastro con cheiro a vello que namorará a curiosos e nostálxicos: mobles, cerámica, filatelia, numismática… Será o día 7, coincidindo cos Maios.


Lingua tártara - Wikipedia, a enciclopedia libre\nтатарча, tatarça, تاتارچا\nFalado en: Rusia, Ucraína, Turquía, China, Finlandia\nLingua oficial de: Tatarstán\nA lingua tártara ou tátara (en tártaro latino: tatar tele, tatarça; en tártaro cirílico: татар теле, татарча) é unha lingua turca, a lingua dos tártaros. Fálano seis millóns de persoas na república rusa de Tatarstán, en Baskiria e outras comunidades de Rusia.\nOs antepasados do pobo tártaro usaron o alfabeto orkhon. No século X empezou a usarse o alfabeto árabe. En 1927 foi adoptado o yanalif (en ruso: яналиф), un alfabeto baseado no latino, xa que por entón as autoridades comunistas querían latinizar a escritura de todas as linguas da antiga Unión Soviética. En 1939 este alfabeto foi substituído por un baseado no alfabeto cirílico.\nO 15 de setembro de 1999 unha lei da república rusa de Tatarstán reintroduciu o alfabeto latino, agora denominado yanalif-2. Pero o 16 de novembro de 2004 o Tribunal Constitucional da Federación Rusa derrogou dita lei por incompatibilidades coa Constitución de Rusia. Polo tanto de iure o alfabeto do tártaro é o baseado no alfabeto cirílico, aínda que moitas veces úsase de facto o alfabeto latinizado.\nO tártaro é unha lingua turca, considerada parte da disputada familia altaica de linguas.\nO tártaro fálase en partes de Europa, Rusia, China, Turquía, Polonia, Ucraína, Finlandia, Estonia e Asia Central.\n↑ A resolución do Tribunal Constitucional da Federación Rusa (en ruso)\nExiste unha versión da Wikipedia en Lingua tártara\nLista de linguas de Rusia\nO tártaro no Ethnologue (en inglés)\nTraído desde "https://gl.wikipedia.org/w/index.php?title=Lingua_tártara&oldid=4356546"\nLinguas de Uzbequistán\nA última edición desta páxina foi o 2 de xuño de 2017 ás 11:15.


A Deputación homenaxea na Gala de Premios culturais a 31 persoas e entidades premiadas – O Barbanza\nA Deputación homenaxea na Gala de Premios culturais a 31 persoas e entidades premiadas\nO presidente da Deputación, Valentín González Formoso, e o deputado de Cultura, Xurxo Couto, acompañados por parte da corporación provincial, encabezaron esta tarde a Gala de Premios culturais da Deputación na se homenaxearon as 31 persoas e entidades premiadas nas convocatorias de 2020 e 2021.\nA Gala foi especial e atípica ao agrupar premiados e premiadas dos dous exercicios nos que non se puido realizar o habitual acto de entrega anual e supuxo, ademais, a primeira vez que se celebrou no Teatro Colón. Tamén como novidade, contou cun fío condutor a través de diversas accións que tiveron como protagonista a luz, co obxecto de escenificar a achega que todas as persoas premiadas fixeron á Cultura, e por tanto á sociedade. Neste sentido, Valentín González Formoso, na súa intervención instiucional, felicitou ás gañadoras e gañadores dos 31 galardóns e felicitouse de poder recuperar a presencialidade desta gala cultural tras dous anos de limitacións pola pandemia.\n“Na Deputación somos conscientes da importancia estratéxica que ten a industria cultural galega, un sector fundamental para o desenvolvemento social e económico de Galicia e para a proxección exterior do noso país”, afirmou Formoso, que lembrou que do sector cultural dependen máis de 30.000 empregos e representa arredor do 2% do PIB galego. “Estamos falando de cifras similares ao do sector da pesca, que entendo que ninguén negará que é fundamental e estratéxico para a economía de Galicia”, afirmou o presidente, que indicou que a pesar destas cifras e da seria afectación que a pandemia causou ao sector cultural, a proporción do gasto en cultura sobre o orzamento total da Xunta vén sendo inferior ao 1% nos último anos, segundo os datos do Consello da Cultura Galega. “Na Deputación da Coruña cremos que a cultura en Galicia conta cun enorme potencial aínda por desenvolver, por iso tratamos de apoiar aos nosos creadores e creadores premiando o seu talento con galardóns coma estes e por iso tratamos de facer a cultura accesible a todas as persoas, levándoa a todos os recunchos da nosa provincia”, sostivo.


'Florencio Delgado Gurriarán. Bebedeira de ensoños'\nEsta exposición producida pola Editorial Galaxia é un proxecto da Xunta de Galicia no ano das Letras Galegas 2022 dedicado a Florencio Delgado Gurriarán, coa colaboración do Concello do Barco de Valdeorras. Con carácter informativo e didáctico, divídese en 15 paneis explicativos que percorren a vida e a obra de Florencio Delgado Gurriarán, e unha selección de obxectos persoais do autor, cedidos pola familia para esta exposición.\nEsta exposición producida pola Editorial Galaxia é un proxecto da Xunta de Galicia no ano das Letras Galegas 2022 dedicado a Florencio Delgado Gurriarán, coa colaboración do Concello do Barco de Valdeorras.\nO secretario xeral de Cultura, Anxo Lorenzo, e o secretario xeral de Política Lingüística, Valentín García, asistiron hoxe á inauguración da exposición Florencio Delgado Gurriarán. Bebedeira de ensoños no Teatro Lauro Olmo do Barco de Valdeorras.\nUn acto no que os representantes da Consellería de Cultura, Educación e Universidade subliñaron que con esta mostra a Xunta mantén o seu compromiso de implicarse a fondo na celebración do Día das Letras Galegas, unha xornada que aglutina a toda a cidadanía arredor da lingua galega e das persoas que, como Florencio Delgado Gurriarán, a defenderon e promoveron alá onde foron.\nNo acto tamén interviñeron Víctor F. Freixanes, director da Real Academia Galega (RAG); Ricardo Gurriarán, comisario da exposición e familiar do homenaxeado; Xosé Soutullo, conselleiro de Editorial Galaxia; e Alfredo García, alcalde do Barco de Valdeorras.\nOs paneis repasan a traxectoria vital e biográfica do autor homenaxeado, permitíndolle ao visitante asistir a un percorrido rigoroso e ameno para comprender quen foi, que nos deixou e que implica a figura do escritor. Por outro lado, dá acceso a unha selección de obxectos persoais do escritor, expostos en mesas-vitrina, como cartas con persoeiros do seu tempo, como Otero Pedrayo ou Castelao; borradores de poemas, que logo remataron nos seus libros; e publicacións orixinais, que permitirán un achegamento máis completo para comprender a súa figura e obra literaria. A mostra comeza a súa itinerancia no Barco de Valdeorras e seguirá a continuación en Ourense e Santiago de Compostela.


Leites de Pastoreo Larsa\nComo tomas o leite? Só, con cereais, con café, frío... Hai miles de formas de consumilo, pero todas elas son boas para ti. Por iso che ofrecemos o noso Leite de Pastoreo máis natural, que procede de vacas que se crían ao aire libre. O alimento máis completo e auténtico para que te coides, como queira que o tomes.\nEn Larsa temos leite para todos os gustos e necesidades alimenticias, para que desfrutes do seu sabor sen renunciar a nada. Leite enteiro ou con menos graxa, como o semidesnatado ou desnatado, pero con todo o sabor do Leite de Pastoreo.\nLeite de Pastoreo Enteiro\n100 % galego, obtido de ganderías de tamaño medio e producido por vacas que se crían ao aire libre\nLeite de Pastoreo Semidesnatado\nO sabor auténtico do Leite de Pastoreo coa metade de grasa\nLeite de Pastoreo Desnatado\nO Leite 0% que sabe a leite de verdade\nLeite galego 100 % e de Pastoreo\nEn Larsa temos claro que se algo é bo, é mellor deixalo como está. Fieis a este principio, envasamos un leite obtido polo método natural e tradicional que se seguiu sempre en Galicia: o pastoreo. O Leite Larsa é 100% galego, producido polas vacas de explotacións de tamaño medio que pastan a diario nas zonas produtoras da nosa comunidade.\nEsta é a base da nosa fórmula para lograr que o Leite de Pastoreo Larsa saiba como o leite clásico, o de toda a vida. É un produto de alta calidade, de corpo consistente e unha gran textura, que deixa bigote! Un leite que segue a tradición dos nosos case 100 anos de vida.\nO Leite clásico de Pastoreo Larsa é o teu aliado natural para o almorzo, para te recuperares logo de facer exercicio ou como ingrediente de todo tipo de pratos e aperitivos. Un compoñente esencial da dieta de toda a familia, especialmente os nenos, as persoas maiores ou as mulleres embarazadas. Porque con cada vasiño de 100 ml de Leite Larsa consumirás 120 mg de calcio, o 15 % da cantidade diaria recomendada para seguir unha dieta sa e saudable.\nSabías, ademais, que o Leite Larsa Sen Lactosa é o primeiro Leite de Pastoreo apto para as persoas con intolerancia á lactosa? Un produto pensado para quen quere recuperar a ilusión de saborear un leite auténtico, pero sen nada de lactosa para asegurar unha dixestión lixeira.


En Marín, Rosales con carreira. – Comesaña Sporting Club\nEn Marín, Rosales con carreira.\nManuel Rosales é de Marín, e Marín foi de Manuel Rosales. este venres na noitiña.\nO asalto do asfalto, comezou polas nove, cos máis cativos desafíando posibilidades, e ás nove e media con previo protocolo de recoñecementos, Rosales disparou, e despois botouse a correr, foi a saída da carreira absoluta.\nA convocatoria +10 de Marín Manuel Rosales. Gran Premio Ence, reuniu a un representativo número de corredores. Nun percorrido urbano de dúas voltas, completáronse os aproximados 10 km que dán nome á proba. As rúas de Marín priorizaron o evento, a presenza de corredores dispostos a invertir parte dun tempo nocturno correndo, volvéronse protagonistas, mentres os resignados automobilistas, agardaban, miraban, animaban, maldicían ¡quen sabe o que dirían!. Diríase que a ocasión ben merecía unha espera de atasco.\nO Comesaña participou, en absoluto con tres homes e unha muller.\nAntón Amoedo Giménez, foi o número 8, primeiro comesañense, cun tempo de 35′:24», na súa categría VTBM, clasificouse 3º. Germán Díaz Alonso entrou 17º e correu durante 36′:16» sendo 7º VTAM. Miguel Marzoa Ruíz cruzou a meta 25º con 36′:55′, 8º SNM. Diego Alonso Otero en 257º posto invertiu un tempo de 51′:55», SNM96\nMaría Soledad Castro quedou 2ª na carreira feminina,45 da xeral, con 38′:22», e clasificaríase 1ª da súa categoría. VTCF\nEn homes o vencendor foi Iván Docampo González,(SGP) con 31′.17», seguido de Santiago López Rodríguez (Atletismo Porriño), cun tempo de 32′:32» e o terceiro posto correspondeu a Abel Barroso González (C.A. Ría de Arousa-O Grove), 34′:11»\nEsther Navarrete Santana (C. A. Feminino Celta), cun tempo de 36′:39», proclamouse vencedora da carreira feminina; máis lonxe, e segunda quedou Sole cos 38′:22» xa mencionados e o terceiro posto foi para María del Rosario Figueroa ( C.C.R. Marisqueiro) invertindo 41′:27»\nPrimeiro, segundo e terceiro. Primeira, segunda e terceira, postos consolidados en inversión de tempo,sen desputas, a diferencia de crono é representativa.\nA noite foi de Rosales, en Marín, moita xente aplaudiu e acolleu a meta e percorrido dos atletas, así unha ringleira de ánimos,á beira dereita, á beira esquerda, que sempre incitan a pensar nunha continuación…Esperamos un vindeiro disparo de Rosales e máis fazañas por contar.\nLuces e branco sobre a escuridade, na foto de Laura\nSeguimos en clave Comesaña, nocturna, con foto realizada por Laura, espontánea, en sombra da noite.\n5 agosto, 2012 Soledad Castro Soliño\n«Oro» y «Plata» en Zittau (Alemania) → ← Nocturnas en breve


Os deputados do PP reclaman a ADIF medidas efectivas para solucionar as constantes incidencias na liña ferroviaria do Miño entre Vigo e Ourense - Partido Popular de Ourense\nOs deputados do PP reclaman a ADIF medidas efectivas para solucionar as constantes incidencias na liña ferroviaria do Miño entre Vigo e Ourense\nppou - 15-Febreiro-2021 - 11:42:15\n● “Esta situación está a ter un efecto moi negativo para os usuarios do ferrocarril do sur de Galicia, que non están a recibir o servizo de calidade que merecen”, destaca o deputado Celso Delgado.\n14, febreiro, 2021.\nO Administrador de Infraestruturas ferroviarias ADIF debe adoptar as medidas necesarias para solucionar os continuos fallos da infraestructura da liña ferroviaria do Miño entre Vigo e Ourense que están afectando a seguridade e a calidade do servizo en prexuizo dos usuarios.\nAsí o reclaman os deputados do PP por Ourense, Celso Delgado e Ana Vázquez, que mediante iniciativas conxuntas cos representantes populares por Pontevedra formularon preguntas parlamentarias e solicitaron a comparecencia da Presidenta do Administrador de Infraestruturas Ferrroviarias (ADIF), Isabel Pardo de Vera, na comisión de Transportes do Congreso, para que informe ao respecto.\nOs deputados lembran que esta semana que remata evidenciáronse aínda máis as enormes carencias e limitacións que ten a infraestrutura desta xa centenaria liña ferroviaria que discorre en paralelo ao río Miño.\nCaídas de árbores sobre a catenaria antes da estación de Arbo, afundimento da vía na zona de Frieira, Crecente por causa dunha gran focha, etc.\nO certo é que esta liña ferroviaria ten uns riscos de desprendementos ou esvaramentos moi altos. Así o acreditaba un recente informe de INECO sobre a situación da rede convencional de Galicia.\nAs consecuencias destes incidentes tan frecuentes, páganos os usuarios do ferrocarril que ven obrigados a ser trasladados no percorrido afectado por estrada ata Ourense.


As Rías Baixas van promocionarse fóra de Galicia a través das súas festas máis relevantes - Pontevedra Viva\nAs principais festas da provincia serán claves na temporada turística de Rías Baixas\nPor María López Verdial & Mónica Patxot\nLuns 5 de Febreiro, 2018 ás 18:06 do Luns 5 de Febreiro, 2018\nO Palacete das Mendoza, sede de Turismo Rías Baixas, acollía este luns a presentación das festas de interese turístico nacional e internacional da provincia de Pontevedra nun acto onde presidenta provincial Carmela Silva anunciaba que nove festas na provincia serán referente na campaña "Somos historias" coa idea de desestacionalizar a presencia turística nas Rías Baixas.\nO deputado de Turismo, Santos Héctor, presentaba o evento no que participaron diferentes representantes municipais de cada concello. Desta forma, Fátima Abal, alcaldesa de Cambados, centrouse na Festa do Albariño, que en 2017 acolleu ao redor de 200.000 persoas interesadas no viño, a cociña, os concertos, o teatro e demais actividades culturais relacionadas con este evento no Salnés. Este 2018, celebrará a súa 66 edición, cunha duración de 5 días. Durante o último lustro vendéronse nesta cita máis de 90.000 botellas de Albariño.\nO alcalde de Vilagarcía de Arousa, Alberto Varela resaltaba as festas de San Roque e as súas actividades máis famosas, como a Festa da auga e o Combate Naval. Esta celebración reúne cada ano a 40.000 persoas.\nPola súa banda, o alcalde do Grove, José Cacabelos, destacaba a importancia da Festa do Marisco. Este ano celebrarase a 55 edición, ofrecendo todo tipo de eventos culturais aos seus, apróximadamente, 100.000 visitantes. A festa terá unha duración de 10 días (do 4 ao 14 de outubro) e volverá ser unha homenaxe á fusión entre o mundo do mar e o mundo da hostalería. Por este motivo, o Concello posúe un convido coa confraría de pescadores da zona.\nO Grove inviste o 6% do orzamento municipal na promoción das súas festas, que este ano se presentarán en Dublín. Conta cun investimento de 600.000 euros anuais.\nEstas tres festas foron consideradas como festas de interese turístico nacional e agora pretenden conseguir selo a nivel internacional, como sucede coa Festa da Arribada de Baiona; a Rapa das Bestas de Sabucedo na Estrada; a Romaría Viquinga de Catoira ou a do Corpus Christi de Ponteareas, que serán utilizadas pola Deputación para promocionar a provincia ao longo deste ano, ao igual que sucederá coa do Cocido de Lalín ou da Lamprea de Arbo, festas de interese turístico nacional.\nA presidenta da Deputación, Carmela Silva, fixo fincapé na riqueza gastronómica dos concellos. Animou a unha unión estratéxica a través das festas, para fomentar as visitas turísticas. Cualificou o 2017 como “ano record” e apuntou que o inicio de 2018 ofrece aínda mellores cifras.\nA ocupación hostaleira na provincia foi dun 32%, un 4% por encima da ocupación de 2017 durante este mes, a pesar de que o 30% dos hoteis atopábanse pechados. Pontevedra obtiña seis puntos máis (32%) e oito máis O Morrazo (20%), entre outras subidas.\nOs españois que máis visitan Pontevedra son principalmente de Madrid, Barcelona, Cidade Real, Estremadura e Baleares. Pola súa banda, os turistas estranxeiros supoñen o 20% do total e proveñen maioritariamente de Arxentina, Portugal e Francia.\nO perfil dos visitantes sitúase nunha idade comprendida entre os 35 e os 65 anos. Alóxanse en hoteis entre 4 e 6 días, co fin de gozar dunha viaxe de lecer e cultura. Por este motivo, a presidenta provincial Carmela Silva insistiu na necesidade de fomentar estes aspectos a través das festas tendo en conta que o 70% destes turistas nunca visitara Pontevedra.\nO obxectivo que se propón a Deputación é desestacionalizar estas visitas e que a calidade da oferta se manteña ao longo de todo o ano. O acto de presentación finalizaba coa degustación de produtos típicos como a lamprea de Arbo.\nPresentación das Festas de Interese turístico nacional e internacional na sede de Turismo Rías Baixas no Palacete das Mendoza\nA Festa do Marisco do Grove, a "cita gastronómica máis importante de España" para Air Europa


Seis depiladoras eléctricas, a exame: Dolorosas pero eficaces [Páx. 1 de 3] | Revista | EROSKI CONSUMER\nEstás na seguinte localización: Portada > Edición impresa > Actualidade e lecer > Análise de produtos\nAnalizados 12 aeroportos: accesos, servicios, seguridade, comodidade e lecer, organización, limpeza e conservación\nSeis bebidas "enerxéticas", ó laboratorio\nSeis depiladoras eléctricas, a exame\nVacacións dos nenos\nVicente Ferrer, toda unha vida dedicada ós demais\nA emancipación dos pais\nSeis depiladoras eléctricas, a exame: Dolorosas pero eficaces\nOs sistemas atenuantes da dor son esenciais para elixir unha depiladora\nAnalizáronse seis depiladoras eléctricas de tres marcas diferentes (dúas de Braun, dúas de Philips e outras dúas de Rowenta). O seu prezo oscila entre os 64 euros de Braun Easy Start e os 85 euros de Philips Satin Ice HP. Tralas probas realizadas, a mellor relación calidade-prezo correspóndelle a Philips Satin Ice HP, a de máis accesorios e a mellor valorada nas probas de uso e aptitude á función, malia a que foi unha das máis lentas en remata-la depilación. Philips Satinelle e Rowenta Access EP385 constitúen tamén opcións interesantes.\nUnha depiladora eléctrica é un aparello deseñado para elimina-lo pelo de raíz, mediante uns discos rotatorios incorporados ó cabezal que levantan e extraen o pelo. O número de pinzas (que, ó se abriren e pecharen a gran velocidade, extraen o pelo) de cada cabezal é distinto segundo a depiladora da que se trate. Cantas máis pinzas teñan, menos pasadas serán precisas e máis eficaz resultará o aparello. Pois ben: as dúas de Rowenta teñen 32 pinzas mentres que as outras catro só teñen 20.\nOs cabezais das Philips e Braun son extraíbles, o que permite intercambialos e facilita a súa limpeza en profundidade. As dúas mostras de Rowenta teñen cabezais fixos, aínda que en Access EP 385 o cabezal bascula para adaptarse mellor ó contorno da pel.\nEntre os cabezais adicionais atópase o exfoliador, que evita o crecemento subcutáneo do pelo. Este tipo de cabezal está presente nas dúas de Philips. As dúas de Rowenta non inclúen este cabezal, pero si incorporan dúas placas exfoliadoras para usalas xunto ó cabezal de depilación principal, unha para pel normal e outra para pel delicada. As de Philips e Rowenta contan cunha tapa que protexe o cabezal cando non se usa.\nÓ seren as depiladoras un aparello de uso doloroso, os mecanismos que atenúan o sufrimento adquiren un gran protagonismo. Con respecto a iso, os dous modelos de Braun incorporan o sistema valorado como o menos eficiente: dous rolos con púas que masaxean a zona durante a depilación.\nSistemas contra a dor\nCada unha das Rowenta presenta un sistema distinto para mitiga-la dor por medio de masaxes: Access EP385 utiliza 16 pequenas esferas e Expertise EP345 válese de 68 púas. Philips Satinelle utiliza dous peites de púas brandas, un para o cabezal normal e outro para o de zonas sensibles. En Rowenta Expertise, ó igual ca nas dúas Philips, o radio de actuación do cabezal pódese restrinxir para o seu uso en zonas sensibles (inguas e axilas). Deste xeito consegue unha depilación máis precisa e diminúe a dor.\nO sistema máis moderno contra a dor viuse en Philips Satin Ice que, amais de se-la única con cabezal de corte para zonas sensibles (non extrae o pelo, córtao) conta cun aplicador de frío que anestesia a zona que se vai depilar. Este aparello contén un líquido que cómpre conxelar previamente e que se coloca ou non no cabezal segundo as necesidades do usuario.\nNas probas de sonoridade demostrouse que as seis depiladoras son moi ruidosas, con valores próximos ós 100 decibelios (dB). Unha conversa normal sitúase entre os 60 e os 70 dB, e o nivel soleira da dor está entre os 130 e os 140 dB, polo que a emisión de ruído é un aspecto que cómpre mellorar nesta clase de pequeno electrodoméstico.\nAínda que tódolos modelos estudiados superaron satisfactoriamente as probas de adaptabilidade e ergonomía, Philips Satin Ice foi mellor valorada cás demais por se tratar da máis lixeira (102 gramos) e porque a súa forma facilita unha mellor adaptación á man do usuario, o que permite unha mellor suxeición durante o seu uso. A máis pesada foi Rowenta Expertise, que deu 148 gramos na báscula de precisión.\nProba de uso\nCONSUMER puxo a proba as seis mostras mediante un panel de 36 usuarios de distintas idades, con diversos tipos e cantidades de pelo e variados hábitos de depilación. Os resultados poñen de manifesto, en liñas xerais, que os dous modelos Philips foron algo mellor valorados cós Rowenta, e estes, á súa vez, foron mellor valorados cós Braun. Así e todo, as diferencias non foron importantes: a puntuación global máis alta na proba de uso acadárona Philips Satin e Satinelle, con 4,3 puntos sobre un total de 5 posibles, mentres que a máis baixa lle correspondeu a Braun Body Epilation: 3,4 puntos.\nEste panel de uso avaliou 13 variables distintas. Philips Satin obtivo mellores puntuacións en Número de pasadas precisas para arrinca-lo pelo e en Sensación dolorosa durante a depilación, con boas valoracións no resto das variables. Philips Satinelle, pola súa banda, destacou en Estética do aparello, Posta en marcha práctica, Facilidade de agarre e Ergonomía, Manexabilidade, Nivel sonoro, Facilidade de uso, Apreciación da función de exfoliación, e Facilidade de limpeza do aparello.\nRowenta Expertise, que obtivo 4 puntos, os mesmos ca Rowenta Access, destacou en Calidade da depilación durante a primeira pasada, Suavidade da pel trala depilación, e empatou con Philips Satin en Número de pasadas precisas para arrinca-lo pelo. As dúas de Braun obtiveron resultados menos brillantes pero tamén correctos: Body Epilation, 3,4 puntos, e Easy Start, 3,5 puntos.\nO tempo, fundamental\nA depiladora que menos tempo precisou para rasurar media perna foi Rowenta Access, con 5 minutos e 33 segundos, seguida de Philips Satinelle, que precisou 6 minutos e 7 segundos. E a quen máis tempo lle levou foi a Braun Body Epilation (10 minutos e medio) e a Philips Satin (9 minutos, 17 segundos).\nPor outra banda, nas probas relacionadas coa seguridade do producto e a súa compatibilidade electromagnética, as seis depiladoras estudiadas demostraron un bo comportamento: ningunha supón perigo para o usuario nin interfire co funcionamento doutros electrodomésticos.\nTódolos modelos incorporan bolsa de transporte, pero a mellor é a de Philips Satin, que conta cun estoxo con compartimentos independentes para a depiladora e para o resto de accesorios. As dúas Braun inclúen bolsas fabricadas cun material que simula un enreixado metálico e é resistente ós golpes e ás rachaduras. A bolsa de Braun Easy Start é mellor, xa que o seu peche é de cremalleira e non de cordón corredizo. A bolsa de Philips Satinelle é sinxela, de tea permeable e con peche mediante cordón corredizo.\nInformación ó consumidor\nTódolos manuais foron ben valorados, aínda que con matices: os de Philips e Rowenta son moi bos, pero os de Braun valoráronse un pouco peor por non incluíren indicacións de cómo actuar en caso de que a depiladora ou o alimentador se deterioren. O manual de Philips HP 6447/00 non se corresponde con ese modelo.\nA marcaxe e os símbolos que presentan as seis depiladoras estudiadas incumpren a normativa ó estaren incompletas as placas de características eléctricas de tódolos modelos. As garantías das mostras de Philips son correctas, pero teñen unha errata: din ser de cafeteira. A de Braun 2550 non se corresponde co modelo en cuestión, e o formato da de Rowenta EP385 non é correcto: falta espacio para indica-lo vendedor, a data e o comprador.\nIr á seguinte páxina: En síntese e táboa comparativa >>\nPDF: Fai clic aquí para Descargar esta información en PDF (99 Kb)\n[Páx. 1] Dolorosas pero eficaces\n[Páx. 3] Unha por unha\nCDs para gravar, de audio e de datos\nSacos de durmir de travesía